តុលាការ​មិន​ឃុំ​មេបក្ស​ប្រឆាំង​បន្ទាប់​ពី​សាកសួរ
លោក​ សម រង្ស៊ី​ និង​ លោក​ កឹម សុខា​ បាន​​ប្រាប់​ក្រុម​អ្នក​គាំទ្រ​នៅ​ចំពោះ​មុខ​តុលាការ​ ក្រោយ​ពី​​មេដឹក​នាំ​ទាំង​ពីរ​ដើរ​ចេញ​ពី​តុលាការ​ថា ​គណបក្ស​សង្គ្រោះជាតិ​នៅ​បន្តទាម​ទារ​ដោយ​អហិង្សា​​រក​យុត្តិធម៌​ជូន​ប្រជារាស្ត្រ​ខ្មែរ។
ភ្នំពេញ — មេដឹកនាំគណបក្សសង្គ្រោះជាតិ គឺលោក សម រង្ស៊ី និងលោក កឹម សុខា ព្រមទាំងលោក រ៉ុង ឈុន ត្រូវបានតុលាការសម្រេចមិនឃុំខ្លួននិងមិនធ្វើការចោទប្រកាន់អ្វីនៅឡើយទេ បន្ទាប់ពីបានសាកសួរដាច់ដោយឡែកៗពីគ្នាអស់ប្រមាណជាងបួនម៉ោង ក៏ប៉ុន្តែបានដាក់ឱ្យស្ថិតនៅក្រោមការត្រួតពិនិត្យរបស់តុលាការ។ លោក សម រង្ស៊ី ប្រធានគណបក្សសង្គ្រោះជាតិ លោក កឹម សុខា អនុប្រធានគណបក្ស និង លោក រ៉ុង ឈុន ប្រធានសហភាពសហជីពកម្ពុជា បានមកឆ្លើយបំភ្លឺនៅចំពោះមុខតុលាការនៅថ្ងៃអង្គារនេះ តាមដីកាកោះរបស់លោក ហៀង សុភក្រ ព្រះរាជអាជ្ញារងតុលាការក្រុងភ្នំពេញពីបទ៖ «ញុះញង់ឱ្យប្រព្រឹត្តបទឧក្រិដ្ឋឬប្រព្រឹត្តអំពើបង្កឱ្យមានភាពវឹកវរធ្ងន់ធ្ងរដល់សន្តិសុខសង្គម»។ លោក សម រង្ស៊ី និង លោក កឹម សុខា បានប្រាប់ក្រុមអ្នកគាំទ្រនៅចំពោះមុខតុលាការ ក្រោយពីមេដឹកនាំទាំងពីរដើរចេញពីតុលាការថា គណបក្សសង្គ្រោះជាតិនៅបន្តទាមទារដោយអហិង្សារកយុត្តិធម៌ជូនប្រជារាស្ត្រខ្មែរ។ «យើងត្រូវតែខិតខំធ្វើយ៉ាងម៉េចឱ្យការពិតត្រូវបងប្អូនជនរួមជាតិដឹងឮទាំងអស់គ្នាហើយយើងនឹងតស៊ូជាមួយគ្នារហូតទាល់តែប្រជារាស្ត្រខ្មែរទាំងមូលទទួលបានយុត្តិធម៌ពេញលេញ»។ មានក្រុមអ្នកគាំទ្រគណបក្សសង្គ្រោះជាតិជាច្រើនពាន់នាក់បានមកតវ៉ានៅពីមុខតុលាការក្រុងភ្នំពេញដោយមានកាន់បដា ទង់ជាតិព្រះរាជាណាចក្រកម្ពុជានិងទង់របស់អង្គការសហប្រជាជាតិ។ ពួកគេបានស្រែកព្រមៗគ្នាថា៖«ហ៊ុន សែន អើយចុះចេញទៅៗៗ។ ខ្ញុំអាណិតខ្មែរគ្នាឯង ខ្មោចស្លាប់យ៉ាងវេទនាគេធ្វើបាបគ្រប់កន្លែងទាំងអស់ទាំងដីធ្លី បាញ់សម្លាប់គ្នាយកទោសគ្នាទៀត»។ មិនមានកងកម្លាំងមានសមត្ថកិច្ចប្រដាប់ដោយអាវុធនិងខែលដាក់ការពារនៅបរិវេណតុលាការទេ។ ក៏ប៉ុន្តែមានកងកម្លាំងសន្តិសុខមួយចំនួន បានស្លៀកសម្លៀកបំពាក់ជាជនស៊ីវិលមកនៅលាយឡំជាមួយនឹងក្រុមអ្នកគាំទ្រគណបក្សសង្គ្រោះជាតិ។ មន្ត្រីសិទ្ធិមនុស្សនិងសាក្សីជាច្រើនបានអះអាងថា គ្មានការប៉ះទង្គិចណាមួយត្រូវបានធ្វើឡើងជាមួយកងកម្លាំងមានសមត្ថកិច្ចរបស់រាជរដ្ឋាភិបាលទេ ពោលគឺដំណើរការសាកសួរបានបញ្ចប់ដោយគ្មានអំពើហិង្សា។ មានក្រុមអ្នកគាំទ្រលោក កឹម សុខានិងលោក សម រង្ស៊ី ខ្លះបានស្រែកទ្រហោយំនៅខាងក្រៅរបងតុលាការខណៈពេលដែលលោក ចៅក្រមស៊ើបសួរ លី សុផាន់ណាកំពុងសាកសួរមេដឹកនាំគណបក្សទាំងពីរ។ បុរសម្នាក់ឈរស្រែកយំថា៖ «ប្រជាពលរដ្ឋខ្មែររងទុក្ខវេទនា គ្រប់យ៉ាងបាត់បង់អ្វីគ្រប់យ៉ាងដោយសារពួកអ្នកឯងតែប៉ុន្មាននាក់ទេ។ អ្នកឯងធ្វើបាបខ្មែរណាស់។ ខ្ញុំឈឺចាប់ណាស់ៗ»។ លោក កឹម សុខាអនុប្រធានគណបក្សសង្គ្រោះជាតិបានថ្លែងប្រាប់ក្រុមអ្នកកាសែតមុនពេលដែលលោកចូលបំភ្លឺនៅតុលាការថាលោកមិនបារម្ភពីការឃុំខ្លួនទេដោយសារតែលោកមិនបានប្រព្រឹត្តខុស។ លោកកឹម សុខាបានបញ្ជាក់ថាការចោទប្រកាន់នេះជាការគំរាមកំហែងផ្នែកនយោបាយតែប៉ុណ្ណោះ។ លោកនិយាយថា៖«ការចោទប្រកាន់នេះគឺជាការគំរាមកំហែងផ្នែកនយោបាយតែប៉ុណ្ណោះ។ ខ្ញុំអត់មានអ្វីទៅប្រើអំពើហិង្សា អត់មានអ្វីដែលខ្លាច។ ដូច្នេះហើយយើងត្រូវតែហ៊ានលះបង់ដើម្បីជាតិ។ ខ្ញុំសុខចិត្តបូជាជីវិតខ្ញុំដើម្បីជាតិ ដើម្បីប្រជារាស្ត្រខ្មែរ»។ ចំណែកលោក សម រង្ស៊ី ប្រធានគណបក្សសង្គ្រោះជាតិបានបញ្ជាក់មុនពេលដែលលោកចូលបំភ្លឺតុលាការជាលើកដំបូងថាយុត្តិធម៌នឹងឈ្នះសម្រាប់ពលរដ្ឋខ្មែរ។ លោកនិយាយថា៖«យុត្តិធម៌នឹងឈ្នះមិនមែនយុត្តិធម៌សម្រាប់ខ្ញុំទេ។ យុត្តិធម៌សម្រាប់ប្រជារាស្ត្រខ្មែរ។ ខ្ញុំសូមឱ្យបងប្អូនរក្សាភាពស្ងប់ស្ងៀមជានិច្ចតស៊ូដោយសន្តិវិធីជានិច្ច»។ លោក រ៉ុង ឈុន ប្រធានសហភាពសហជីពកម្ពុជានិងជាប្រធានសមាគមគ្រូបង្រៀនឯករាជ្យកម្ពុជាមានប្រសាសន៍ថាតុលាការមិនបានបង្ហាញថាមានភាគីណាមួយបានដាក់ពាក្យបណ្តឹងទេ។ លោកចៅក្រមស៊ើបសួរ លីសុផានណាគ្រាន់តែបង្ហាញអំពីរបាយការណ៍របស់ប៉ូលិសតែប៉ុណ្ណោះ។ លោក រ៉ុង ឈុនបានឱ្យដឹងថាតុលាការបានដោះលែងលោកនិងមេដឹកនាំគណបក្សសង្គ្រោះជាតិទាំងពីរមកវិញក៏ប៉ុន្តែបានដាក់ឱ្យស្ថិតនៅក្រោមការឃ្លាំមើលរបស់តុលាការ។ លោកបានហៅវិធានការកោះហៅរបស់តុលាការនៅថ្ងៃនេះថាបានធ្វើឡើងផ្ទុយនឹងការពិត។ លោកនិយាយថា៖«ការណ៍ដែលលើកឡើងនៅក្នុងសំណុំរឿងហ្នឹងវាផ្ទុយទៅនឹងការពិតពីព្រោះយើងជាមេដឹកនាំសហជីពគ្រាន់តែដើរតួនាទីដល់បងប្អូនកម្មករកម្មការិនីនៅពេលដែលពួកគាត់ធ្វើការទាមទារប្រាក់ឈ្នួល១៦០ដុល្លារប៉ុណ្ណោះ»។ ក្រោយពីបញ្ចប់ការសាកសួររបស់តុលាការ មេដឹកនាំគណបក្សសង្គ្រោះជាតិគឺលោក សម រង្ស៊ី និងលោក កឹម សុខា ព្រមទាំងក្រុមប្រជាពលរដ្ឋបានដើរដង្ហែរតាមផ្លូវសាធារណៈឆ្ពោះទៅកាន់ទីស្នាក់ការគណបក្សសង្គ្រោះជាតិនៅសង្កាត់ចាក់អង្រែ ខណ្ឌមានជ័យ៕